Zak Ebrahim ลูกชายผู้ก่อการร้าย ที่เลือกสันติภาพ
ถ้าพ่อของเราเป็นผู้ก่อการร้าย เราจะเป็นตามพ่อหรือไม่?  พ่อของคุณ Zak Ebrahim เป็นหนึ่งในกลุ่มคนที่วางระเบิดตึก World Trade Center  ซึ่งเหตุการณ์นั้นทำให้มีคนบาดเจ็บมากกว่า 1,000 ราย และเสียชีวิตอีก 6 ราย  จึงไม่น่าแปลกใจว่าคุณ Ebrahim ถูกปลูกฝังความคิด ให้เกลียดชังและใช้ความรุนแรงกับคนที่มีความเห็นต่างจากกลุ่มของตัวเองมาโดยตลอด  อย่างไรก็ตามปัจจุบันคุณ Ebrahim เป็นผู้เรียกร้องด้านสันติภาพ   อะไรคือจุดที่ทำให้ชีวิตเขาเปลี่ยนไป?
5 ก.ค. 2562

Zak Ebrahim ลูกชายผู้ก่อการร้าย ที่เลือกสันติภาพ / โดย ลงทุนแมน
ถ้าพ่อของเราเป็นผู้ก่อการร้าย เราจะเป็นตามพ่อหรือไม่?
พ่อของคุณ Zak Ebrahim เป็นหนึ่งในกลุ่มคนที่วางระเบิดตึก World Trade Center 
ซึ่งเหตุการณ์นั้นทำให้มีคนบาดเจ็บมากกว่า 1,000 ราย และเสียชีวิตอีก 6 ราย
จึงไม่น่าแปลกใจว่าคุณ Ebrahim ถูกปลูกฝังความคิด
ให้เกลียดชังและใช้ความรุนแรงกับคนที่มีความเห็นต่างจากกลุ่มของตัวเองมาโดยตลอด
อย่างไรก็ตามปัจจุบันคุณ Ebrahim เป็นผู้เรียกร้องด้านสันติภาพ
อะไรคือจุดที่ทำให้ชีวิตเขาเปลี่ยนไป?
คุณ Zak Ebrahim เกิดในรัฐเพนซิลเวเนีย ประเทศสหรัฐอเมริกา
พ่อของเขาเป็นวิศวกรชาวอียิปต์ ส่วนแม่เป็นคุณครูชาวอเมริกัน
จริงๆ แล้วชีวิตในวัยเด็กของคุณ Ebrahim ก็ปกติดี
จนกระทั่งในปี 1990 พ่อของเขาได้ก่อเหตุยิงผู้นำสันนิบาตปกป้องชาวยิวจนเสียชีวิต
หลังจากนั้นพ่อของเขาก็ได้วางแผนโจมตีสถานที่สำคัญหลายแห่งในเมืองนิวยอร์ก
โชคดีว่าแผนส่วนใหญ่ถูกยับยั้งไว้ได้ก่อน
อย่างไรก็ตาม ในปี 1993 แผนของพ่อเขาก็ประสบความสำเร็จ
นั่นก็คือแผนการระเบิดตึก World Trade Center
ในตอนนั้นพ่อของคุณ Ebrahim ร่วมมือกับคนใกล้ชิด
นำรถตู้ซึ่งบรรจุระเบิดมากถึง 1,200 ปอนด์เข้าไปจอดในตัวตึก World Trade Center
หลังจากที่พ่อของเขาถูกจับ คุณ Ebrahim ต้องย้ายที่อยู่อาศัยมากกว่า 20 ครั้ง 
เพื่อความปลอดภัยของเขาและครอบครัว
คุณ Ebrahim จึงไม่ค่อยมีเพื่อน
เพราะเวลาที่เขาเริ่มสนิทกับใคร ก็มักจะเป็นเวลาที่เขาต้องย้ายที่อยู่ใหม่แล้ว
และแม้ว่าคุณ Ebrahim จะปกปิดตัวตนของเขาแล้ว
แต่การเป็นเด็กใหม่ก็เพียงพอแล้วที่ทำให้เขาเป็นเป้าหมายของการถูกรังแกอยู่เสมอ
แล้วเรื่องนี้มีจุดเปลี่ยนอย่างไร?
เมื่อคุณ Ebrahim อายุได้ 19 ปี เขามีโอกาสได้รู้จักเพื่อนคนหนึ่ง
ต่อมาเขากลับพบว่าเพื่อนคนนี้เป็นชาวยิว
ซึ่งเป็นคนที่เขาถูกสอนให้เกลียดมาโดยตลอด
คุณ Ebrahim จึงเริ่มเรียนรู้ว่า จริงๆ แล้วความเกลียดชังไม่ได้เกิดขึ้นโดยธรรมชาติ 
ไม่เกี่ยวกับว่าคนๆ นั้นเป็นคนชาติไหน หรือมีความเชื่ออะไร
คุณ Ebrahim ยังมีโอกาสได้ทำงานร่วมกับเกย์อีกหลายคน
ทั้งๆ ที่ตามหลักศาสนาอิสลาม การชอบเพศเดียวกันเป็นเรื่องที่บาป
แต่คุณ Ebrahim กลับค้นพบว่าคนกลุ่มนี้เป็นคนที่ดีมาก 
แม้ว่าพวกเขามักจะถูกตัดสินจากคนภายนอก
เรื่องนี้ทำให้คุณ Ebrahim ที่ถูกรังแกมาตั้งแต่เด็ก
ยิ่งรู้สึกเข้าใจเวลาที่คนอื่นได้รับความเจ็บปวดจากการถูกตัดสินในเรื่องที่ควบคุมไม่ได้
เมื่อโลกของเขาเปิดกว้างขึ้นเรื่อยๆ 
มุมมองของคุณ Ebrahim จึงเปลี่ยนไปในที่สุด..
คุณ Ebrahim ยังเคยกล่าวเอาไว้ว่า
“ทุกคนมีทางเลือก แม้ว่าตลอดชีวิตของเราจะถูกสอนมาให้เกลียดชัง 
แต่เราสามารถเลือกที่จะแสดงความเข้าอกเข้าใจได้”
จริงๆ แล้ว Zak Ebrahim ก็ไม่ใช่ชื่อจริงของเขา
เขาเปลี่ยนชื่อเพื่อเริ่มต้นชีวิตใหม่ และเพื่อความปลอดภัยของเขาและครอบครัว
แล้วคุณ Ebrahim จะออกมาเปิดเผยตัวเอง และเสี่ยงอันตรายทำไม?
คุณ Ebrahim หวังว่าเรื่องของเขาจะทำให้ใครหลายคนเห็นว่าชีวิตของเราทุกคนมีทางเลือก
แม้ว่าเขาจะถูกปลูกฝังให้ใช้ความรุนแรงมาตั้งแต่เด็ก แต่เขากลับใช้ประสบการณ์เหล่านี้มาต่อสู้กับการก่อการร้าย
เพื่อแสดงให้เห็นถึงความเจ็บปวด และความเสียหายของเหยื่อจากการก่อการร้าย และพิสูจน์ว่าความรุนแรงไม่ได้เป็นเนื้อแท้ของชาติไหนหรือศาสนาอะไร
และลูกชายก็ไม่จำเป็นต้องเดินตามรอยพ่อเสมอไป..
หมายเหตุ: บทความนี้ไม่ได้มีเจตนากล่าวพาดพิงให้เกิดความเสื่อมเสียกับชาวมุสลิม และหลักคำสอนของศาสนาอิสลามแต่อย่างใด
----------------------
อ่านลงทุนแมนสนุกขึ้น
อ่านในแอป blockdit
โหลดที่ 
----------------------
References
-
-
-